Návrh

na úhradu členského príspevku Slovenskej republiky do spoločného rozpočtu pozorovateľskej misie Európskej misie Európskej únie na území štátov bývalej Juhoslávie “European Union Monitoring Mission - EUMM” za rok 2002 vo výške 14228 EURO

Na základe uznesenia vlády SR č. 45/1993 z 19.1.1993 sa Slovenská republika zúčastňuje na pozorovateľskej misii EÚ (ďalej len misia) na území štátov bývalej Juhoslávie “European Communities Monitoring Mission - ECMM”. Popri členských krajinách EÚ sa na misii zúčastňujú zástupcovia z Nórskeho kráľovstva a zo Slovenskej republiky (ako jedinej kandidátskej krajiny). Pozorovatelia zo SR sú vysielaní Ministerstvom zahraničných vecí SR a Ministerstvom obrany SR. Koordinačným rezortom je Ministerstvo zahraničných vecí SR. 

Vysielajúce ministerstvá hradia zo svojich rozpočtových prostriedkov mzdy vysielaných pracovníkov, ako aj ďalšie náklady, ktoré priamo súvisia s ich činnosťou v misii. 

Dňa 22.12.2000 prijala Rada EÚ dokument (2000/811/CFSP), ktorým bola misia transformovaná zo špeciálnej politiky EÚ na spoločnú akciu EÚ a súčasne premenovala ECMM na EUMM (European Union Monitoring Mission). 

Misia po transformácii na spoločnú akciu EÚ je financovaná z rozpočtu únie. Zúčastnené nečlenské krajiny boli vyzvané prispieť do spoločného rozpočtu misie, pričom kľúčom na stanovenie výšky príspevku je rozsah ich participácie a HDP. V prípade Slovenskej republiky ide o čiastku 14228 EURO za rok 2002, čo predstavuje 0,2 % rozpočtu misie.

Vďaka svojej účasti v rámci EUMM je SR prvou (a zatiaľ jedinou) kandidátskou krajinou, ktorá sa  priamo podieľa na aktivite únie v rámci Spoločnej zahraničnej a bezpečnostnej politiky EÚ formou spoločnej akcie.

Slovenská republika bola dňa 5. 12. 2001 vyzvaná k úhrade členského príspevku do EUMM na rok 2002. Napriek tomu, že výzva neobsahuje stanovenie termínu úhrady, Ministerstvo zahraničných vecí Slovenskej republiky odporúča zrealizovať predmetnú platbu do konca roku 2001, čím sa dodrží primeraná lehota splatnosti. Ministerstvo zahraničných vecí disponuje v rámci svojho rozpočtu na rok 2001 prostriedkami na úhradu príspevku SR do EUMM na rok 2002, teda nežiada o navýšenie svojej rozpočtovej kapitoly o príslušnú čiastku.